दस सालों से एक दोस्त के नाते बेहद क़रीब से देखा और समझा. इस शख्स में औरों से कुछ अलग करने का एक जुनून है. अपने मन की करने के लिए रिस्क लेने की हिम्मत है. तभी तो न्यूज़रूम में रहते हुए फ़िल्म बनाने की ठान ली और जब ठान लिया तो उसे पूरा करने के लिए कहानी, कैमरा और क्रू लेकर किसी गुमनाम लोकेशन पर निकल पड़ा, अपनी फ़िल्म की शूटिंग के लिए. साल दो साल पहले पहले मैंने ट्विटर पर मैंने अजय ब्रहमात्मज का एक स्टेटस पढ़ा था, जो मुझे आज भी याद है- ”इससे पहले कि कोई आपको अपने सपने पूरे करने लिए जोत दे, आप अपने सपने पूरा करने में जुट जाओ”. सार यही था, शब्द हो सकता है बदल गए हों. तो विनोद ने अपने सपने को पूरा करने का फ़ैसला किया. दिन-रात ख़ुद को झोंक दिया और तमाम अशुभचिंतकों की शुभेक्षाओं को ख़ारिज करते हुए फ़िल्म भी पूरी कर ली और अब रिलीज़ की तैयारी भी हो रही है. फ़िल्म चले न चले ये तो बाद की बात है. महान फ़िल्मकारों की फ़िल्में भी पहले दिन ही दर्शकों के लिए तरसती रह गई हैं. इसकी मिसाल सैकड़ों में हैं. विनोद को कामयाबी मिले, सपने पूरे हों, एक दोस्त के नाते हम तो यही दुआ करेंगे. उम्मीद है विनोद नए साल में बहुत कुछ नया करेंगे, मिस टनकपुर तो हाज़िर हो ही जाएगी.